Raadslid se kantoor in Motherwell aan die brand gesteek | Netwerk24
Deur Cara-Lee Dorfling 01 Maart 2021 17:37
Geen beserings is aangemeld nie, maar die raadslid van wyk 56 se kantoor, 'n omskepte vraghouer, se kantoormeubels en lugreëlaar is beskadig.
Mambalu Mgcokoca sê haar kantoor was omstreeks 10:00 in ligte laaie nadat een van die vensters gebreek en iets soortgelyks aan 'n petrolbom in die kantoor gegooi is.
'n Gedeelte van die R335 in Motherwell is Maandagoggend met brandende buitebande, klippe en lamppale versper. Foto: Lulama Zenzile
"Ek weet nie wie hiervoor verantwoordelik is nie, maar dit hou waarskynlik verband met die betoging wat om 03:00 in Addoweg (R335) begin het."
'n Gedeelte van die R335-pad by die Motherwell-kruising was Maandagoggend etlike ure lank gesluit terwyl buitebande in die pad gebrand is. Groot klippe en straatlamppale is gebruik om die pad te versper.
Kapt. Gerda Swart, polisiewoordvoerder, sê 'n groep van sowat 50 betogers het die pad versper. Die polisie het twee skokgranate afgevuur om die skare uitmekaar te dryf, maar geen inhegtenisnemings is gemaak nie.
Sake van brandstigting en kwaadwillige skade aan kritieke infrastruktuur word ondersoek.
Die betoging hou verband met inwoners van die Ramaphosa- informele nedersetting wat glo op terugvoering wag van hul versoek om hervestig te word.
'n Polisiebeampte probeer die vlamme van 'n brandende buiteband blus. Foto: Lulama Zenzile
'n Motoris word Maandagoggend deur betogers gewaarsku dat die pad gesluit is. Foto: Lulama Zenzile
'n Inwoner, wat anoniem wil bly, het aan Netwerk24 gesê hulle wil in 'n veiliger gebied hervestig word omdat hulle onder kragdrade woon wat 'n veiligheidsgevaar is.
Mgcokoca sê sy is bewus van die inwoners se versoek en probeer al geruime tyd ondersteuning aan hulle bied. 'n Vergadering is verlede Woensdag met gemeenskapskomiteelede in haar kantoor gehou waarna die komitee terugvoering binne drie dae geëis het.
Volgens Mgcokoca het sy reeds amptenare van die grondbeplanningsdepartement gekontak, maar het sy nog terugvoering nie.
Mthubanzi Mniki, munisipale woordvoerder, het ondanks herhaalde navrae teen Maandagmiddag nog geen kommentaar gelewer nie.